Ses van gesin sterf in brand | Netwerk24
Ses van gesin sterf in brand
Deur Nasifa Sulaiman 30 Junie 2019 14:28
Die oorblyfsels van die informele struktuur waarin ses lede van 'n gesin in die vroeë oggendure hul lewens verloor het.
Die omstandighede wat daartoe gelei het dat ses lede van 'n Worcesterse gesin Sondag in die vroeë oggendure in hul huis doodgebrand het, is nog onbekend.
Elizabeth Booysen, haar dogters Daniella, Jamie-Lee en drie kleinkinders Jermaine, Delmaine en Sune is in die brand in hul informele huis in Hexpark dood.
Volgens die adjunk-brandweerhoof van die Breedevallei (BVM) -munisipaliteit, Sewes Pretorius, is die brand omstreeks 00:41 aangemeld. Hy sê die Breedevallei-nooddienste is dadelik daarheen gestuur.
"Teen die tyd wat die brandweer daar aangekom het, was die struktuur heeltemal in vlamme gehul. Ongelukkig is die liggame van twee volwassenes en vier kinders in die oorblyfsels van die struktuur aangetref," sê Pretorius.
Volgens hom is die oorsaak van die brand nog nie vasgestel nie en die polisie sal nou verder ondersoek doen.
Die uitvoerende burgemeester, Antoinette Steyn, het haar medelye uitgespreek.
"Dis nooit lekker om wakker gebel te word en te verneem 'n gesin is oorlede in 'n brand nie. Die eerste ding wat in jou gedagtes kom, is kinders, en daar was nie hulp om hul lewe te red nie, want dit gebeur so gou. Ek is hartseer oor 'n gesin wat weggeneem is en alles is verlore. Dan dié wat agterbly, die lewens wat gespaar is. Die dae wat gaan kom om aan te pas. Ons kan hulle net ondersteun in die pad wat voorlê van genesing. My innige meegevoel aan die familie," het Steyn Sondagoggend gesê.